b'\n_START_ARTICLE_\nHermann G\xc3\xb6ring\n_START_SECTION_\nNuoruus\n_START_PARAGRAPH_\nG\xc3\xb6ring syntyi Marienbadin hoitolassa Rosenheimissa, Baijerissa 1893. H\xc3\xa4nen is\xc3\xa4ns\xc3\xa4 Heinrich Ernst G\xc3\xb6ring oli toiminut Saksan Lounais-Afrikan ensimm\xc3\xa4isen\xc3\xa4 kenraalikuvern\xc3\xb6\xc3\xb6rin\xc3\xa4. Heinrichilla oli viisi lasta edellisest\xc3\xa4 avioliitosta. Toinen vaimo Franziska Tiefenbrunn (1859 \xe2\x80\x93 15. hein\xc3\xa4kuuta 1923) synnytti h\xc3\xa4nelle viisi lasta, joista Hermann oli nelj\xc3\xa4s lapsi. G\xc3\xb6ringin vanhemmat sisarukset olivat Karl, Olga ja Paula; h\xc3\xa4nen nuorin veljens\xc3\xa4 oli Albert G\xc3\xb6ring, joka my\xc3\xb6hemmin tuli tunnetuksi suojeltuaan useita juutalaisia ja muita natsihallinnon \xe2\x80\x9dvihollisia\xe2\x80\x9d vainoilta._NEWLINE_Hermannin syntyess\xc3\xa4 is\xc3\xa4 toimi p\xc3\xa4\xc3\xa4konsulina Haitilla, josta palasi Saksaan j\xc3\xa4\xc3\xa4ty\xc3\xa4\xc3\xa4n el\xc3\xa4kkeelle vuoden 1896 aikoihin. Is\xc3\xa4n ollessa ulkomailla G\xc3\xb6ringin perheest\xc3\xa4 piti huolta Hermannin kummiset\xc3\xa4 Ritter Hermann von Epenstein, jonka pieness\xc3\xa4 linnassa perhe asui. Epenstein oli kristitty, jolla oli juutalaiset sukujuuret. H\xc3\xa4nell\xc3\xa4 oli my\xc3\xb6s suhde G\xc3\xb6ringin \xc3\xa4itiin Franziska Tiefenbrunniin._NEWLINE_Koulun j\xc3\xa4lkeen G\xc3\xb6ring meni kadettikouluun Karlsruheen ja Lichtenfeldeen. Kadettikoulusta p\xc3\xa4\xc3\xa4sty\xc3\xa4\xc3\xa4n luutnantiksi ylennetty G\xc3\xb6ring siirtyi komppaniaupseeriksi 4. badenilaiseen jalkav\xc3\xa4kirykmentti \xe2\x80\x9dPrinz Wilhelmiin\xe2\x80\x9d tammikuussa 1914.\n_START_SECTION_\nG\xc3\xb6ringin maine\n_START_PARAGRAPH_\nG\xc3\xb6ring tuli tunnetuksi ylitsepursuavasta mukavuudenhalustaan ja kalliista maustaan. El\xc3\xa4m\xc3\xa4ntavoiltaan yleens\xc3\xa4 askeettisten natsijohtajien joukossa h\xc3\xa4n profiloitui hyv\xc3\xa4n ruoan, kalliiden viinien ja kauniiden naisten yst\xc3\xa4v\xc3\xa4n\xc3\xa4. Er\xc3\xa4iden arvioiden mukaan h\xc3\xa4n oli Hitlerin linkki kansallissosialistien ja vanhan saksalaisen sotilaseliitin v\xc3\xa4lill\xc3\xa4._NEWLINE_Saksan kansa oppi yht\xc3\xa4\xc3\xa4lt\xc3\xa4 tuntemaan h\xc3\xa4net lupsakkana ja joviaalina, jos kohta my\xc3\xb6s rahvaanomaisena johtajana, joka \xe2\x80\x9dlaskeutui kansansa pariin\xe2\x80\x9d esimerkiksi talviapuker\xc3\xa4yksen avajaisissa, ja joka piti lapsille puheita radiossa. Toisaalta G\xc3\xb6ringin koreilunhalusta revittiin Saksassa vitsej\xc3\xa4. Koska h\xc3\xa4nen valtakunnanmarsalkan univormunsa oli koristeltu lukemattomin kunniamerkein, h\xc3\xa4nest\xc3\xa4 k\xc3\xa4ytettiin nimityst\xc3\xa4 \xe2\x80\x9dkultainen fasaani\xe2\x80\x9d. G\xc3\xb6ring tuli tunnetuksi my\xc3\xb6s innokkaana mets\xc3\xa4st\xc3\xa4j\xc3\xa4n\xc3\xa4, joka otti omikseen Saksan keisarien entisi\xc3\xa4 mets\xc3\xa4stysmaita._NEWLINE_G\xc3\xb6ringill\xc3\xa4 oli useita hyv\xc3\xa4palkkaisia virkoja, ja h\xc3\xa4n onnistui haalimaan itselleen runsask\xc3\xa4tisesti \xe2\x80\x9dvapaaehtoisia\xe2\x80\x9d lahjoja esimerkiksi h\xc3\xa4\xc3\xa4lahjoikseen vuonna 1935 ja 50-vuotislahjoikseen. G\xc3\xb6ring tuli my\xc3\xb6s tunnetuksi natseista suurimpana taiteenyst\xc3\xa4v\xc3\xa4n\xc3\xa4 rohmuten taideaarteita sotasaaliin joukosta hulppean mets\xc3\xa4styslinnansa Carinhallin kokoelmiin. Saksan museonjohtajat vapisivat G\xc3\xb6ringin vierailujen edell\xc3\xa4, koska h\xc3\xa4n yleens\xc3\xa4 vaati lahjoituksia ja takavarikoi suoralta k\xc3\xa4delt\xc3\xa4 itse\xc3\xa4\xc3\xa4n miellytt\xc3\xa4v\xc3\xa4t taideaarteet. Sodan aikana h\xc3\xa4n ker\xc3\xa4si yksityiskokoelmiinsa Carinhalliin lukuisia taideaarteita miehitetyilt\xc3\xa4 alueilta._NEWLINE_Sodan loppuvaiheessa G\xc3\xb6ringin julkinen maine k\xc3\xa4rsi paitsi Saksan kaupungit raunioittaneiden pommitusten johdosta, my\xc3\xb6s siksi, ett\xc3\xa4 h\xc3\xa4n Saksan kansan k\xc3\xa4rsim\xc3\xa4st\xc3\xa4 puutteesta huolimatta ker\xc3\xa4si itselleen yh\xc3\xa4 uusia rikkauksia.\n_START_SECTION_\nN\xc3\xbcrnbergin tuomio\n_START_PARAGRAPH_\nN\xc3\xbcrnbergin oikeudenk\xc3\xa4ynniss\xc3\xa4 G\xc3\xb6ring oli korkea-arvoisin tuomiolle saatu kansallissosialisti. Oikeudenk\xc3\xa4ynnin kuluessa h\xc3\xa4n p\xc3\xa4\xc3\xa4si irti morfiiniriippuvuudestaan, laihtui l\xc3\xa4hes 20\xc2\xa0kilogrammaa ja sai ter\xc3\xa4v\xc3\xa4n \xc3\xa4lyns\xc3\xa4 j\xc3\xa4lleen esiin. Ennen oikeudenk\xc3\xa4ynti\xc3\xa4 amerikkalainen psykiatri Douglas Kelley teki syytetyille natseille \xc3\xa4lykkyystestin ja G\xc3\xb6ring sai 138\xc2\xa0pistett\xc3\xa4 (huippu\xc3\xa4lykkyys). H\xc3\xa4n puhui oikeudenk\xc3\xa4ynniss\xc3\xa4 varsin taitavasti ja puolusti itse\xc3\xa4\xc3\xa4n loppuun asti, mutta sai lopulta kuolemantuomion. Tuomion t\xc3\xa4yt\xc3\xa4nt\xc3\xb6\xc3\xb6npanoa edelt\xc3\xa4neen\xc3\xa4 y\xc3\xb6n\xc3\xa4 h\xc3\xa4n kuitenkin onnistui tekem\xc3\xa4\xc3\xa4n itsemurhan syanidilla ja v\xc3\xa4ltti n\xc3\xa4in hirtt\xc3\xa4misen. H\xc3\xa4n kuoli 53-vuotiaana. Viel\xc3\xa4k\xc3\xa4\xc3\xa4n ei ole t\xc3\xa4ytt\xc3\xa4 varmuutta siit\xc3\xa4 oliko G\xc3\xb6ringill\xc3\xa4 koko ajan syanidikapseli mukanaan vai toiko jokin ulkopuolinen taho myrkyn h\xc3\xa4nelle. On v\xc3\xa4itetty, ett\xc3\xa4 syanidi saatiin toimitettua h\xc3\xa4nelle amerikkalaisen sotapoliisin saksalaisen tytt\xc3\xb6yst\xc3\xa4v\xc3\xa4n avustuksella. G\xc3\xb6ring itse kertoo viimeisess\xc3\xa4 kirjeess\xc3\xa4\xc3\xa4n tuoneensa kolme syanidikapselia vankilaan. Yhden kapselin h\xc3\xa4n piilotti voidepurkkiin. Toisen kapselin h\xc3\xa4n k\xc3\xa4tki selliin mutta piti yht\xc3\xa4 kapselia aina sukanvarressa oikeudenk\xc3\xa4yntien ajan. Kolmannen kapselin G\xc3\xb6ring piilotti vaatteisiinsa, ja se luonnollisesti l\xc3\xb6ytyi ruumiintarkastuksessa. N\xc3\xa4in olikin tarkoitus, jotta luultaisiin, ettei h\xc3\xa4nell\xc3\xa4 olisi en\xc3\xa4\xc3\xa4 yht\xc3\xa4\xc3\xa4n syanidia j\xc3\xa4ljell\xc3\xa4.'